REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/297-21

12. jul 2021. godine

B e o g r a d

ZAPISNIK

10. SEDNICE ODBORA ZA ZAŠTITU ŽIVOTNE SREDINE,

ODRŽANE 12. JULA 2021. GODINE

Sednica je počela u 12,00 časova.

Sednicom je predsedavao prof. dr Ljubinko Rakonjac, predsednik Odbora.

Sednici su prisustvovali članovi Odbora: zamenik predsednika Odbora Žarko Bogatinović, Gojko Palalić, Dragana Radinović, Marija Todorović, Tomislav Janković, Vesna Krišanov, Marko Parezanović, Jelena Obradović, Aleksandar Jugović, Dragan M. Marković, Akoš Ujhelji, Aleksandra Pavlović Marković i Mina Kitanović, kao i zamenici članova Odbora: Vladimir Grahovac (zamenik Marka Mladenovića) i Samira Ćosović (zamenik Jasmine Karanac).

Sednici nisu prisustvovali članovi Odobra: Marko Mladenović, Nevenka Kostadinova i Jasmina Karanac.

Sednici su prisustvovali i predstavnici Ministarstva zaštite životne sredine: Aleksandar Dujanović, državni sekretar, Aleksandra Došlić, načelnica Odeljenja za zaštićena područja, geodiverzitet i ekološku mrežu i Sara Pavkov, posebna savetnica u Kabinetu ministra, kao i predstavnici Zelene stolice: Tanja Petrović (Mladi istraživači Srbije) i Goran Sekulić (Svetski fond za prirodu) i Žaklina Stefanović (Gradsko veće grada Vlasotinca, referent za zaštitu životne sredine).

Na predlog predsednika Odbora, sa 15 glasova za, jednoglasno, usvojen je sledeći:

D n e v n i r e d :

1. **Razmatranje Predloga zakona o izmenama i dopunama Zakona o zaštiti prirode, koji je podnela Vlada, u načelu;**
2. **Razno.**

Pre prelaska na rad po utvrđenom dnevnom redu, sa 15 glasova za, jednoglasno, usvojen je Zapisnik Devete sednice Odbora za zaštitu životne sredine, održane 15. juna 2021. godine.

Prva tačka dnevnog reda - **Razmatranje Predloga zakona o izmenama i dopunama Zakona o zaštiti prirode, koji je podnela Vlada, u načelu**

Aleksandra Došlić, načelnica Odeljenja za zaštićena područja, geodiverzitet i ekološku mrežu u Ministarstvu zaštite životne sredine, predstavila je sve odredbe Predloga zakona o izmenama i dopunama Zakona o zaštiti prirode, objasnivši zašto se Zakon menja.

U diskusiji su učestvovali: Gojko Palalić, Aleksandra Došlić, Ljubinko Rakonjac i Sara Pavkov.

Postavljeno je pitanje zašto je predviđeno da akt o uslovima zaštite prirode za područja treće kategorije, koja proglašava nadležni organ jedinice lokalne samouprave, ne izdaje ministarstvo nadležno za poslove zaštite životne sredine i zašto akt o uslovima zaštite prirode za područja koja se u celini nalaze na teritoriji autonomne pokrajne, ne izdaje nadležni organ autonomne pokrajne. Ukazano je na to da se član 42. Predloga zakona odnosi na studiju zaštite, a ne član 52. kao što je prethodno navedeno i postavnjeno je pitanje usaglašavanja termina „veb prezentacija“ i „internet stranica“, budući da se oba termina koriste, što dovodi do neusaglašenosti teksta.

Pojašnjeno je da je namera bila da se donošenje akta o uslovima zaštite poveže sa organom koji je proglasio zaštićeno područje. Rešenje po kom bi nadležni organ jedinice lokalne samouprave donosio akt o uslovima zaštite za zaštićena područja treće kategorije, koja se nalaze na teritoriji te jedinice lokalne samouprave, nije primenjeno, s obzirom na to da je prepoznato da mnoge jedinice lokalnih samouprava nemaju kapacitet za donošenje takvog akata.

Što se tiče termina „veb prezentacija“ i „internet stranica“, rečeno je da je potrebno izvršiti pravno-tehničku redakciju teksta, kako bi se to usaglasilo. Po važećem zakonu, procedura donošenja izveštaja i procedura donošenja plana i programa upravljanja zaštićenim područjem zahteva pribavljanje mišljenja svih nadležnih ministarstava, što je ocenjeno kao nepotrebno, jer se upravo radi o izveštaju po planu i programu upravljanja.

Iznet je stav da u lokalnim samoupravama postoje kapaciteti za donošenje akta o uslovima zaštite prirode, i to ne samo u Beogradu i Novom Sadu, ali da je neophodno dalje jačanje kapaciteta.

Skrenuta je pažnja i na to da postoje lokalne samouprave, u kojima nema ni referenta za zaštitu životne sredine, pa se u kontekstu nedostatka kapaciteta mislilo na takve lokalne samouprave.

Na predlog predsednika Odbora, Odbor je, sa 15 glasova za, jednoglasno, odlučio da predloži Narodnoj skupštini da prihvati Predlog zakona o izmenama i dopunama Zakona o zaštiti prirode, koji je podnela Vlada, u načelu.

Za izvestioca Odbora na sednici Narodne skupštine, određen je prof. dr Ljubinko Rakonjac, predsednik Odbora.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 12,41 časova.

SEKRETAR PREDSEDNIK

Milica Bašić prof. dr Ljubinko Rakonjac